Priešgaisrinės apsaugos ir gelbėjimo departamentas

Priešgaisrinės apsaugos ir gelbėjimo departamentas – Lietuvos ugniagesių įstaiga, gesinanti gaisrus ir gelbėjanti žmonės bei užsiimanti gaisrine ir civiline sauga.

Eksploatuoja šalies gaisrinių tinklą, valdo bendrąjį pagalbos skambučių centrą (112).

Sudėtis 
 Priešgaisrinės apsaugos ir gelbėjimo departamentas – įstaiga, padedanti departamento direktoriui formuoti ugniagesių gelbėtojų veiklos strategiją ir kontroliuoti jos įgyvendinimą, taip pat organizuoti ir įgyvendinti teritorinių įstaigų valdymą;
 Teritorinės priešgaisrinio gelbėjimo įstaigos – priešgaisrinės gelbėjimo valdybos ir priešgaisrinės gelbėjimo tarnybos, vykdančios teisės aktais jiems pavestas funkcijas nustatytoje teritorijoje.
 Ugniagesių profesinio ugdymo įstaigos – departamento direktoriaus steigiami profesinio ugdymo padaliniai, užtikrinantys pareigūnų profesinį tobulinimą.
 Specializuotos priešgaisrinės apsaugos ir gelbėjimo įstaigos – neteritoriniu principu steigiami padaliniai, vykdantys papildomas funkcijas.

Struktūra 
 Priešgaisrinės apsaugos ir gelbėjimo departamentas;
 Departamento teritoriniai struktūriniai padaliniai – 5 priešgaisrinės gelbėjimo valdybos:
 Kauno priešgaisrinė gelbėjimo valdyba;
 Klaipėdos priešgaisrinė gelbėjimo valdyba;
 Panevėžio priešgaisrinė gelbėjimo valdyba;
 Šiaulių priešgaisrinė gelbėjimo valdyba;
 Vilniaus priešgaisrinė gelbėjimo valdyba;
 Priešgaisrinės apsaugos ir gelbėjimo departamentui pavaldžios įstaigos:
 Specializuotos įstaigos
 Ugniagesių gelbėtojų mokykla;
 Gaisrinių tyrimų centras;
 Bendrasis pagalbos centras.

Istorija 
1990 m. gegužės 29 d. įsteigtas Priešgaisrinės apsaugos departamentas, pertvarkius LR VRM Priešgaisrinės apsaugos valdybą. 1994 m. departamentas perėmė gelbėjimo avarijų metu funkciją iš Lietuvos Respublikos krašto apsaugos ministerijos Civilinės apsaugos departamento.

1999 m. įstaiga reorganizuota į Priešgaisrinės apsaugos ir gelbėjimo departamentą. 2000 m. savivaldybėms (išskyrus miestų savivaldybes) buvo perduotos departamentui priklausiusios ugniagesių gelbėtojų komandos (išskyrus tas, kurios veikė savivaldybių centruose), kurios tapo pavaldžios savivaldybių priešgaisrinėms tarnyboms.

2005 m. prijungtas Civilinės saugos departamentas, 2006 m. – Bendrasis pagalbos centras. 2006 m. įvykdžius išstatutinimą, pertvarkyta administracija.

2008 m. apskričių priešgaisrinės gelbėjimo tarnybos pertvarkytos į departamentui pavaldžias apskričių priešgaisrines gelbėjimo valdybas, o Priešgaisrinės apsaugos ir gelbėjimo departamento Specialioji priešgaisrinė gelbėjimo tarnyba tapo departamentui pavaldžia Specialiąja priešgaisrine gelbėjimo valdyba. 2010 m. departamentas perėmė civilinės saugos koordinavimą iš apskričių viršininkų administracijų.

2016 m. savivaldybių priešgaisrinės gelbėjimo tarnybas ėmė papildyti savanoriai ugniagesiai, o šios tarnybos iš departamento perėmė ne savivaldybių centruose buvusias ugniagesių komandas.

2019 m. apskričių priešgaisrinės gelbėjimo valdybos ir priešgaisrinės gelbėjimo valdybos ar tarnybos svarbių objektų apsaugai prijungtos prie departamento, tapo teritoriniais padaliniais, o Specialioji priešgaisrinė gelbėjimo valdyba – panaikinta.

Direktoriai 
 1990–1994 m. Julius Kraujelis
 1994–2006 m. Kazys Zulonas
 2006–2016 m. Remigijus Baniulis
 2017–2019 m. Kęstutis Lukošius
 2019–2024 m. Saulius Greičius

Šaltiniai 

Lietuvos Respublikos vidaus reikalų ministerija